Асен Разцветников
На състезание

chitanka.info

Щурчо вози младата си булка

във кола от бобова шушулка.

Запрегнал е два охлюва млади,

па ги кара през росни ливади,

па ги шиба, та изкарват пяна

и се носят към Горна поляна.

А на Горна поляна зелена

от листа е сцена построена.

И от всички гори и полета

там се сбират младите щурчета —

да се хвалят с китните си булки

и да свирят на тънки гъдулки,

за да видят кое е най свирачът,

та на водно конче да го качат

и да му дадат за слава велика

златна купа от горска иглика.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.